Медалхэр зытрахыжыр ди закъуэкъым
Дунейпсо Олимп комитетым и гъэзэщIакIуэ гупым дыгъэгъазэм и 5-м Лозаннэ (Швейцарие) щригъэкIуэкIа зэIущIэм унафэ къыщащтащ Урысей Федерацэм и спортсменхэм Пхенчхан (Корее Ипщэ) щекIуэкIыну ЩIымахуэ Олимп джэгухэм кIуэну Iэмал яIэу, нэхъапэм допинг Iуэхум хэпщIауэ щымытамэ. Абы щыгъуэми я ехъулIэныгъэхэм папщIэ ди къэралым и ныпымрэ гимнымрэ утыку къыщрахьэну хуиткъым.
Допинг Iуэхум Урысей Федерацэм и пщIэр хуабжьу ириудыхащ икIи тезыр зыбжанэ къыттригъэлъхьащ. АрщхьэкIэ Олимпиадэхэм къыщахьа медалхэр зытрахыжар дыдейхэм я закъуэкъым. Алыджым и къалащхьэ Афины 2004 гъэм щекIуэкIа Гъэмахуэ Олимп джэгухэм щыщIэдзауэ 2016 гъэм Рио-де-Жанейрэ (Бразилие) щыIам нэсыхукIэ (Сочэ-2014-ри яхэту) къэрал 20-м щыщхэм медали 103-рэ ирагъэтыжащ (30-р дыщэу, 39-р дыжьыну, 34-р жэзу). Ар зэхьэзэхуэхэр щекIуэкIым къыщIагъэщахэр хэмытущ. Ди жагъуэ зэрыхъунщи, медаль зытрахыжахэм ящыщщ ди лъахэгъу Аккаев Хьэжмурати. 2008 гъэм Пекин щекIуэкIа Олимпиадэм хьэлъэ къэIэтынымкIэ зэпеуэм къыщихьа жэз медалыр абы итыжыну къыхуагъэуващ. Зи дамыгъэхэр зытрахыжахэм псоми щхьэусыгъуэ хуащIащ допинг (зэфIэ-кIым хэзыгъахъуэ) Iэмалхэр къагъэсэбэпауэ. Зэхьэзэхуэхэм гъэпцIагъэкIэ текIуэныгъэхэр зэрыщызыIэрагъэхьэм къищынэмыщIауэ, спортсменхэм зы пIалъэ гуэркIэ ехъулIэныгъэ яIэн папщIэ я узыншагъэр Iисраф зыщI Iуэхугъуэщ ар икIи дуней псом и дохутырхэр абы ерыщу пэщIэтщ. Апхуэдэу ткIийуэ къулыкъущIэхэр допингым щIебэнри аращ.
Олимп зэщIэхъееныгъэм и къыхуеджэныгъэ нэхъыщхьэр нахуэу икIи къабзэу зэхьэзэхуэнырщ. ТекIуэн хуейр зи къарурэ зэфIэкIкIэ нэхъ лъэщращ, атIэ бзаджагъэ зэмылIэужьыгъуэхэм хуэкIуэхэракъым.
Допингым ПэщIэт Дунейпсо Агентствэм (ВАДА), ди жагъуэ зэрыхъунщи, нэхъыбэрэ къыпэщIэхуар ди къэра-лым щыщхэращ. Аращ тезыр ткIийхэр Урысей Федерацэм щIытралъхьари. Дыдейхэм къакIэлъокIуэ Совет Союзым къыддыхэтахэр. Допинг полицейхэр, уеблэмэ, къахуэгъэпцIакъым США-м, Италием, Германием, нэгъуэщI къэрал зызыужьахэм щыщхэми.
Жыласэ Заурбэч.
